CELEX: 62019TN0734
Language: sl
Date: 2019-11-04 00:00:00
Title: Zadeva T-734/19: Tožba, vložena 4. novembra 2019 – Junqueras i Vies/Parlament

23.12.2019   
            
            
               SL
            
            
               Uradni list Evropske unije
            
            
               C 432/68
            
         
      Tožba, vložena 4. novembra 2019 – Junqueras i Vies/Parlament
      (Zadeva T-734/19)
      (2019/C 432/78)
      Jezik postopka: španščina
      
         Stranki
      
      
         Tožeča stranka: Oriol Junqueras i Vies (Sant Joan de Vilatorrada, Španija) (zastopnik: A. Van den Eynde Adroer, odvetnik)
      
         Tožena stranka: Evropski parlament
      
         Predlogi
      
      Tožeča stranka Splošnemu sodišču predlaga, naj šteje, da je bila tožba zoper izpodbijani akt s priloženimi dokumenti vložena pravočasno, naj jo razglasi za dopustno in naj ob upoštevanju tožbenih razlogov, ki so v njej navedeni, razglasi ničnost izpodbijanega akta predsednika Evropskega parlamenta ter toženi stranki naloži plačilo stroškov.
      
         Tožbeni razlogi in bistvene trditve
      
      Ta tožba je vložena zoper odločbo predsednika Evropskega parlamenta, g. Sassolija, z dne 22. avgusta 2019, s katero se je ta izrekel za nepristojnega in je zato zavrgel predlog z dne 4. julija 2019, naj se v skladu s členom 8 Poslovnika Evropskega parlamenta izvede postopek nujnega ukrepanja za uveljavljanje poslanske imunitete g. Junqueras i Viesa.
      Tožeča stranka v utemeljitev tožbe navaja en tožbeni razlog, ki temelji na kršitvi člena 8 Poslovnika Evropskega parlamenta, ker se je predsednik Evropskega parlamenta izrekel za nepristojnega za obravnavo predloga za varstvo imunitete g. Junqueras i Viesa, ki je bil vložen 4. julija 2019, čeprav se v zadevi pojavljajo resni pravni dvomi v zvezi s spoštovanjem prava Unije, zlasti glede varstva imunitete poslancev Evropskega parlamenta, saj zadeva sploh ni bila obravnavana in je bila odločba sprejeta zgolj na podlagi obvestila osrednje volilne komisije Španije, ki je razglasila, da je poslanski sedež g. Junqueras i Viesa prost.
      Tožeča stranka v zvezi s tem navaja:
      
                  —
               
               
                  Zahteva v zvezi z obljubo oziroma prisego glede spoštovanja španske ustave, ki je določena v nacionalni volilni zakonodaji, je bistvena zahteva, s katero so kršene določbe Akta o volitvah iz leta 1976.
               
            
                  —
               
               
                  Osrednja volilna komisija Španije naj bi z razglasitvijo prostega poslanskega sedeža iz razloga, ki ni določen v Aktu o volitvah iz leta 1976, in z opustitvijo uporabe mehanizma nadomestitve mandata, kršila člen 13 navedenega Akta o volitvah in sklep o sestavi Evropskega parlamenta.
               
            
                  —
               
               
                  Odločba ni obrazložena in je samovoljna, saj sta tako senat za kazenske zadeve španskega vrhovnega sodišča kot Sodišče Evropske unije ob upoštevanju dejstev in opisanega položaja ugotovila resne kršitve prava Evropske unije, vložen pa je bil tudi predlog za sprejetje predhodne odločbe v zadevi C-502/19, ki je bil razglašen za dopustnega.
               
            
                  —
               
               
                  Člen 8 Poslovnika Evropskega parlamenta je treba razlagati tako, da bo mogoča kar največja učinkovitost pravic in pravil iz PEU, členov 39, 20(1) in (2), 21 in 52 Listine Evropske unije o temeljnih pravicah, člena 3 Protokola št. 1 k Evropski konvenciji o človekovih pravicah, člena 9 Protokola št. 7 o privilegijih in imunitetah Evropske unije, člena 5 Akta o volitvah iz leta 1976, člena 3(1) Poslovnika Evropskega parlamenta ter sodne prakse in poročil o razlagi teh določb, zaradi česar so z neobrazloženo odločbo predsednika Evropskega parlamenta, s katero se je ta izrekel za nepristojnega za odločanje o predlogu, ki mu je bil predložen v skladu s členom 8 Poslovnika Evropskega parlamenta, te določbe kršene, tako da je treba navedeno odločbo razglasiti za nično.